Abbażi tal-informazzjoni li rċevejna, fil-5-7 ta' Lulju l-President Omar Al-Bashir żar id-Djibouti u l-Uganda. L-Unjoni Ewropea u l-Istati Membri tagħha jiddispjaċihom li d-Djibouti u l-Uganda, it-tnejn li huma Stati Partijiet għall-Istatut ta' Ruma tal-Qorti Kriminali Internazzjonali (QKI), ma osservawx l-obbligi tagħhom skont il-liġi internazzjonali u bħala Stati Partijiet għall-QKI u li ma kkonsenjawx lill-President Al-Bashir lill-Qorti. L-UE tappella lill-Istati Membri kollha tan-Nazzjonijiet Uniti biex jirrispettaw u jimplimentaw ir-riżoluzzjonijiet adottati mill-Kunsill tas-Sigurtà skont il-Kapitolu VII tal-Karta tan-NU, b'mod partikolari l-UNSCR 1593(2005). L-Unjoni Ewropea tibqa' sostenitur qawwi tal-QKI u ħadet l-impenn li ssaħħaħ id-dritt kriminali internazzjonali u li ttemm l-impunità. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, jallinjaw ruħhom ma' din id-dikjarazzjoni. * - L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.